Bybelskool » Numeri 30 – Hou jou aan alles wat jy beloof
Ná die voorskrifte vir die kalenders vir die vyf offers en vyf feeste fokus Moses die aandag van die leiers op die betroubaarheid van elke lid van die volk se beloftes aan die Here, hetsy deur ’n gelofte te doen of ’n verpligting op te neem deur eedswering. Jou woord is jou eer. Dit is die basiese beginsel. Jy moet doen wat jy beloof. Jy mag nie jou eie woord verbreek nie, selfs al is dit onnadenkend gemaak. Jy moet jou aan alles hou wat jy beloof het.
Dit geld almal in die volk, mans en vroue. Ook in die geval van weduwees en geskeides. Die enigste uitsondering is ‘n jong vrou wat nog in haar ouerhuis is asook ‘n getroude vrou. Die jong vrou se pa het ‘n vetoreg gehad, maar as hy dit nie uitgeoefen het nie, was haar woord ook steeds haar eer. Dieselfde het ‘n getroude vrou gegeld. Haar man het ‘n vetoreg gehad, maar moes dit onmiddellik uitoefen, anders was haar woord ook steeds haar eer en moes sy doen wat sy beloof het.
Moses sal weer hierop terugkom in sy laaste toesprake aan die volk. Die feit dat geloftes aan die Here vrywillig gemaak is, het jou nie gevrywaar van die verbintenis aan die Here nie. Trouens, dit is juis omdat dit vrywillig gemaak is, wat die Here van jou kon verwag om dit na te kom, soos Hy inderdaad ook sy beloftes aan ons vrywillig gemaak het, en ons ook van Hom kan verwag dat Hy sy beloftes sal nakom (Deut. 23:22-24).
Onthou ook dat geloftes aan die seën van die Here verbind was soos ons in Numeri 6 gelees het: Numeri 6 – Die impak van geloftes aan en die seën van die Here.
Geloftes het ‘n belangrike rol gespeel in die spiritualiteit van Israel. Ons lees daarvan by Jakob (Gen. 28:20-22), Jefta (Rigt. 11:30-31), Hanna (1 Sam. 1:11), Saul (1 Sam. 14:24), Dawid (Ps. 132:2), en Lemuel se ma (Spr. 31:2). Ook Paulus het geloftes gemaak en selfs vir ander s’n betaal (Hand. 18:18; 21:23).
Indien ons hierdie manier van doen wil navolg, kan ons gerus die woorde van die Prediker in gedagte hou: “Moenie te gou praat nie, moenie oorhaastig ’n belofte aan God maak nie, want Hy is in die hemel en jy op die aarde. Laat jou woorde daarom min wees. 2Baie doenigheid bring drome, baie praat lei tot onverstandige woorde. 3As jy aan God ’n gelofte gedoen het, moet jy nie versuim om dit te betaal nie. Hy hou nie van ligsinnige mense nie. Wat jy beloof het, moet jy betaal. 4Dit is beter dat jy nie belowe nie as dat jy belowe en nie betaal nie. 5Moenie dat jou mond jou laat sondig sodat jy vir ’n priester moet sê: ‘Ek het my vergis’ nie. Waarom sal jy God laat kwaad word oor wat jy gesê het en Hom jou handewerk laat vernietig? 6Daar is baie drome, baie wat tot niks kom nie, ook baie woorde. Maar dien jy vir God!” (Pred. 5:1-6).